text: Dist Cléomadès : "Voirement,
   Vous tenra mes peres couvent;
   Jà de couvent ne vous faurra
   Que orendroit vous devisa,
   Que vous garde de mort n'aurés
   Et k'à ma suer failli avés,
   Non pas pour ce que ne soiez
   Riches et bien enlignagiez,
   Mai pour vo taille merveilleuse
   Dont ma suer est si peüreuse ;
   PageV01P136
   Et, quant vers moi faus tour quéistes,
   Sachiez bien que pour ce perdistes
   Ce que vous avoit en couvent
   Mes peres de premierement.
   Car pour moi nel vouloit laissier,
   Tant l'en seüsse bel priier,
   Que vous n'eüssiez entresait
   Marine, cui fust biau ne lait.
   Cele vous avoit otroiie.
   Perdue l'avez par folie.
   Laidement vous est mescheü ;
   Fausseté vous a deceü.
   N'est nus qui fausseté maintiengne,
   Que il à mauvais chief n'en viengne.
   Sachiez que trayr me cuidastes,
   Mais vous meïsmes enpirastes.
   Mainte fois a petit aidié
   À maint fol ce qu'il ont cuidié.
   Mes peres mais ne vous croira,
   Ne à vous amisté n'aura;
   Car, puis que il auroit trouvé
   Aucune gent en fausseté,
   Mais à s'amour ne revenroit
   Cil qui fausseté fait aroit;
   Car tous jours a loial esté
   Mes pères, yver et esté,
   Et loiaus sera tout adès."
  